**POROČILO O ERASMUS IZMENJAVI NA NORVEŠKEM (OSLO)**

**Kako ste bili zadovoljni z izmenjavo in zakaj?**

Z izmenjavo sem bila zelo zadovoljna, kot prvo prav zato, ker sem že od nekdaj ljubiteljica Norveške. Če pa govorimo o samem študiju, sem bila tudi zelo zadovoljna, prijazni profesorji, moderna šola (govorimo o opremi v predavlanicah, v sami zgradbi in tudi notranjosti šole), zanimiva predavanja, kjer nismo imeli vedno enega profesorja pri enem predmetu, ampak so se profesorji menjavali glede na temo ki smo jo ta dan obravnavali, kdaj pa so prišli tudi zunanji gosti iz določenega področja, tako da je bilo prav zanimivo. Pri posameznih predmetih smo predavanja poslušali z norveškimi študenti, vendar v angleščini. Nismo pa imeli toliko predavanj kot norveški študenti in veliko je bilo samostojnega dela ali pa dela po skupinah, kjer so nas tudi vključili v skupine z norveškimi študenti. To, da nas niso ločevali na študente z izmenjave in domače študente, mi je bilo še posebej všeč.

Všeč mi je tudi ponujena možnost bivanja zraven univerze, v študentskem domu, ki je sestavljen iz kompleksa majhnih hišic in je zelo miren in ni zelo velik. To nastanitev tudi svetujem vsem ostalim študentom, ki bi se za izmejavo odločili, saj je šola le 3 min peš stran, postaja za podzemlo železnico je 4 min stran (do mesta rabiš potem približno 10min), trgovina pa tam okoli 10 min peš.

**Ste imeli predavanja ali konzultacije?**

Imeli smo predavanja in tudi konzultacije. Predavanja so bila manj pogosta kot pri nas, vendar pa občutno daljša (po 6 ur na dan skupaj za posamezni predmet). Konzultacije smo imeli pri skupinskem projektu, kjer je supervizor pomagal skupini enkrat na dva tedna, nas opozoril na napake pri našem projektu in kaj bi lahko še izboljšali.

**V katerem jeziku ste se sporazumevali v učnem procesu? Bi zadostovalo samo znanje angleščine?**

Sporazumevali smo se izključno v angleščini. To ni predstavljalo nikakršne ovire, saj Norvežani, vsi, stari in mladi, izobraženi ali manj izobraženi, govorijo zelo dobro angleško in v času svojega bivanja na Norveškem nisem srečala nikogar, ki ne bi znal angleško (tudi vozniki avtobusov in prodajalke).

**Kako bi ocenili kakovost študija? Kakšni so bili profesorji? Bi kateri predmet/profesorja posebej pohvalili/skritizirali?**

Mislim, da je kakovost študija kar na visokem nivoju. Je pa drugačen način dela kot pri nas. Na primer, kot sem že omenila, manj predavanj, ko pa so, so pa zelo dolga, veliko samostojnega dela (prebiranje knjig namesto predavanja) ... Zelo bi pohvalila profesorico Gurid Askeland pri predmetu International soc. work in pa profesorico Grethe Nordhelle, ki je predavala del, povezan s psihologijo pri predmetu Soc.work with individuals and families.

**Kakšni so življenjski stroški v primerjavi s temi v Sloveniji? Koliko je treba imeti za namestitev?**

Edina slaba stran študija na Norveškem so cene. Vse je 3-krat ali celo večkrat dražje kot v Sloveniji, saj je tam drug življenjski standard. Tistih 450 eur, ki sem jih dobila za Erasmus štipendijo, je šlo za najemnino, ki je stala ravno toliko. Mesečna vozovnica (za podzemno železnico, avtobuse in tramvaje) stane 54 eur, tudi hrana je dražja kot pri nas, hoditi ven jest pa je nesmisel, saj je že v McDonalcu en meni 15 eur, kaj šele kaj bolj kvalitetnega.

**Je ustanova velika? Sprejme veliko tujih študentov? Kakšne so možnosti za druženje z domačimi študenti?**

Ustanova je srednje velika, recimo za 2-3 naše fakultete. Nas, tujih študentov je bilo vsega skupaj 13, tako da ne vem, koliko je največje število tujih študentov, ki jih sprejmejo. Z domačimi študenti je veliko možnosti za druženje, saj smo imeli predavanja skupaj (vendar takrat so bila predavanja v angleščini), tudi v skupinah, kjer smo skupaj delali na projektu, smo imeli v vsaki skupini tudi po par domačih študentov. Je pa tako, da so Norvežani bolj sramežljivi in ne tako zgovorni ljudje po naravi in da rabijo nekaj časa, preden te sprejmejo v svoj krog prijateljev, če jih seveda ne poznaš že od prej.

**Kakšno je mesto?**

Mesto Oslo ni tako zelo veliko, je večje kot Ljubljana (morda za 2-3 Ljubljane). Meni je zelo všeč, javni promet je zelo zelo dobro organiziran. Mesto je relativno varno, vendar velja za enega najdražjih mest v Evropi, tako da je to edina slaba stran Osla.

**Kako je bilo poskrbljeno za obšolske dejavnosti?**

Jaz se obšolskih dejavnisti nisem udeleževala, vem pa, da je bila možnost obiskovanja prevskega zbora in pa študentskega parlamenta.

**Kaj priporočate študentom, ki nameravajo iti na študij tja?**

Jaz osebno mislim, da je edini problem, ki se lahko pojavi, problem z denarjem. Na mesec potrebuješ okoli 800-900 eur. Če odštejemo štipendijo, je to 450-550 svojega lastnega dohodka. Priporočam tudi, da si vzamejo s sabo nekaj prihrankov in kakšen teden malo odpotujejo po Norveški ali pa na Švedsko. Pa tudi opozarjam, da je nujno potrebno vzeti toplo bundo, nepremočljive škornje (gumijasti škornji so sedaj zelo in na Norveškem ☺) in pa kakšno jopico.

**Ali dovolite objavo elektronskega naslova (za druge študente, ki bi jih zanimalo več praktičnih podrobnosti)?**

Dovolim. [maruska024@gmail.com]

December 2012